PTT ทุ่ม 1.38หมื่นลบ. ซื้อหุ้น IRPCจาก”ธ.ออมสิน” รวมถือทะลุ48% ปั้นธุรกิจปิโตรเคมีครบวงจร
PTT ทุ่ม 1.38 หมื่นลบ. ซื้อหุ้น IRPC จาก "ธ.ออมสิน" 1.95 พันล้านหุ้น คิดเป็น 9.54% ในราคา 7.10 บ./หุ้น ดันสัดส่วนการถือหุ้นเป็น 48.05% จากเดิมถือ 38.51% ปั้นธุรกิจปิโตรเคมี-การกลั่นครบวงจร
21 ก.พ. 2561

บริษัท ปตท. จำกัด (มหาชน) หรือ PTT ระบุว่า ที่ประชุมคณะกรรมการของบริษัทฯ ครั้งที่ 2/2561 ซึ่งประชุมเมื่อวันที่ 20 กุมภาพันธ์ 2561 ได้มีมติอนุมัติให้บริษัทฯ เข้าซื้อหุ้นสามัญของบริษัท ไออาร์พีซี จำกัด (มหาชน) หรือ IRPC จากธนาคารออมสิน จำนวน 1,950,000,000 หุ้น มูลค่าที่ตราไว้หุ้นละ 1 บาท คิดเป็นสัดส่วนประมาณร้อยละ 9.54 ของหุ้นที่จำหน่ายได้แล้วทั้งหมดของ IRPC ในราคาหุ้นละ 7.10 บาท รวมเป็นมูลค่าทั้งสิ้น 13,845 ล้านบาท ผ่านตลาดหลักทรัพย์แห่งประเทศไทย
ทั้งนี้ บริษัทได้ลงนามในสัญญาซื้อขายหุ้นดังกล่าวกับธนาคารออมสินเรียบร้อยแล้ว เพื่อที่คู่สัญญาทั้งสองฝ่ายจะได้ดำเนินการโอนหุ้นให้เสร็จสิ้นตามสัญญาต่อไป
ส่วนแหล่งเงินทุนสำหรับการเข้าทำธุรกรรมการซื้อหุ้นครั้งนี้ จะมาจากเงินทุนหมุนเวียนของบริษัท โดยภายหลังจากการเข้าทำธุรกรรมการซื้อหุ้น บริษัทยังคงมีเงินทุนหมุนเวียนเพียงพอเพื่อใช้ในการดำเนินกิจการอื่นๆ ของบริษัทต่อไป
ขณะที่การเพิ่มสัดส่วนถือหุ้นใน IRPC จะเป็นประโยชน์เชิงกลยุทธ์ต่อบริษัท โดยเป็นการเพิ่มสัดส่วนการลงทุนในธุรกิจปิโตรเคมีและการกลั่นที่มีศักยภาพการเติบโตในอนาคต ทั้งในด้านการลงทุนในโครงการปิโตรเคมีที่มีมูลค่ามากขึ้น และความพร้อมของโครงสร้างสาธารณูปโภคพื้นฐาน (Infrastructure) ที่สามารถรองรับการดำเนินธุรกิจ ปิโตรเคมีและการกลั่นซึ่งเป็นธุรกิจหลักของบริษัทได้อย่างครบวงจร
โดยผู้สื่อข่าว “ข่าวหุ้นธุรกิจออนไลน์” ได้ทำการสำรวจข้อมูลเพิ่มเติม พบว่า จากข้อมูลภาพรวมผู้ถือหุ้น IRPC ณ วันที่ 2 มี.ค.60 PTT เป็นผู้ถือหุ้นรายใหญ่อันดับ 1 ถือหุ้นทั้งหมด 7,869,694,600 หุ้น หรือคิดเป็นสัดส่วน 38.51% ขณะเดียวกัน ธนาคาร ออมสิน เป็นผู้ถือหุ้นรายใหญ่อันดับ 2 ถือหุ้นทั้งหมด 1,950,000,000 หุ้น หรือคิดเป็นสัดส่วน 9.54%
ดังนั้น ภายหลังการซื้อขายหุ้นรายการดังกล่าวแล้วเสร็จจะส่งผลให้ PTT ถือหุ้น IRPC รวมทั้งหมด 9,819,694,600 ล้านหุ้น หรือคิดเป็นสัดส่วน 48.05%
โครงสร้างผู้ถือหุ้นรายใหญ่อันดับ 1-5 ของ IRPC